LV Eiropas Savienības Oficiālais Vēstnesis C 89/7

Paziņojums par daļēja starpposma pārskata sākšanu antidempinga pasākumiem, kurus piemēro Baltkrievijas izcelsmes kālija hlorīda importam

(2005/C 89/04)

Komisija ir saņēmusi prasību sākt daļēju starpposma pārskatu atbilstoši Padomes Regulas (EK) Nr. 384/96 (1) (turpmāk “pamatregula”) 11. panta 3. punktam.

1. Pārskata pieprasījums

Pieprasījumu iesniedza vienīgais eksportējošais ražotājs Baltkrievijā “Republican Unitary Enterprise PA Belaruskali” (“iesniedzējs”).

Pieprasījums attiecas tikai uz ar iesniedzēju saistītā dempinga pārbaudi.

2. Ražojums

Pārbaudāmais ražojums ir Baltkrievijas izcelsmes kālija hlorīds (“attiecīgais ražojums”), kuru pašlaik klasificē ar KN kodiem 3104 20 10, 3104 20 50, 3104 20 90, un īpaši maisījumi, kurus pašlaik klasificē ar KN kodiem ex 3105 20 10, ex 3105 20 90, ex 3105 60 90, ex 3105 90 91 un ex 3105 90 99. Šie KN kodi norādīti tikai informatīvā nolūkā.

3. Spēkā esošie pasākumi

Pašlaik ir spēkā galīgais antidempinga maksājums, kas noteikts ar Komisijas Regulu (EK) Nr. 3068/92 (2).

4. Pārskata pamatojums

Pieprasījums atbilstoši 11. panta 3. punktam balstās uz iesniedzēja sniegtiem sākotnējiem pierādījumiem par to, ka ir mainījušies apstākļi, pamatojoties uz kuriem tika noteikti pasākumi, un ka šīs pārmaiņas ir ilglaicīgas.

Iesniedzējs apgalvo un iesniedz pierādījumus par to, ka atbilstošas trešās valsts, kurā ir tirgus ekonomika, normālās vērtības un tās eksporta uz EK cenu salīdzinājums ilgā laikposmā izraisītu ievērojamu dempinga samazināšanos zem pašreizējo pasākumu līmeņa. Tāpēc, lai neitralizētu dempingu, vairs nav nepieciešams piemērot pasākumus pašreizējā līmenī, kas balstījās uz iepriekš noteikto dempinga līmeni.

5. Dempinga noteikšanas procedūra

Apspriedusies ar Padomdevēju komiteju un konstatējusi, ka ir pietiekami pierādījumi, lai attaisnotu daļēja starpposma pārskata sākšanu, ar šo Komisija sāk pārskatu saskaņā ar pamatregulas 11. panta 3. punktu, lai noteiktu iesniedzēja dempinga starpību un attiecīgā ražojuma importam Kopienā piemērojamā nodokļa līmeni.

Izmeklēšanā noteiks, vai ir nepieciešams turpināt, atcelt vai grozīt spēkā esošos pasākumus attiecībā uz 1. pantā minēto iesniedzēju.

(a) Anketas

Lai iegūtu informāciju, kas ir nepieciešama izmeklēšanai, Komisija nosūtīs anketas iesniedzējam un attiecīgās eksportējošās valsts iestādēm. Šai informācijai un apstiprinošajiem pierādījumiem jānonāk Komisijā šā paziņojuma 6. punkta (a) apakšpunkta (i) daļā paredzētajā termiņā.

(b) Informācijas vākšana un uzklausīšanas organizēšana

Ar šo visas ieinteresētās personas tiek aicinātas darīt zināmus savus viedokļus, iesniegt informāciju, kas nav iekļauta anketās, un apstiprinošus pierādījumus. Šai informācijai un apstiprinošajiem pierādījumiem jānonāk Komisijā šā paziņojuma 6. punkta (a) apakšpunkta (i) daļā paredzētajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, lai tās uzklausītu. Šāds pieprasījums ir iesniedzams šā paziņojuma 6. punkta (a) apakšpunkta (ii) daļā paredzētajā termiņā.

(c) Tirgus ekonomikas valsts izraudzīšanās

Iepriekšējā izmeklēšanā, kuras rezultātā tika noteikti spēkā esošie pasākumi, Kanāda tika izmantota kā atbilstoša tirgus ekonomikas valsts, lai noteiktu normālo vērtību attiecībā uz Baltkrieviju. Saskaņā ar pamatregulas 2. panta 7. punktu šajā nolūkā Komisija atkārtoti plāno izmantot Kanādu. Ar šo ieinteresētās personas tiek aicinātas šā paziņojuma 6. punkta (b) apakšpunktā noteiktajā termiņā paust savus apsvērumus par šīs valsts atbilstību.

6. Termiņi

(a) Vispārēji termiņi

(i) Lai ieinteresētās personas varētu informēt par sevi, iesniegt aizpildītas anketas un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām jāsazinās ar Komisiju, tā jāiepazīstina ar savu viedokli un jāiesniedz aizpildītas anketas vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība tiek pievērsta faktam, ka pamatregulā noteikto procedurālo tiesību vairākuma īstenošana ir atkarīga no tā, vai ieinteresētā persona iepazīstina ar sevi iepriekš minētajā laikposmā. Turklāt iesniedzējam jāiesniedz aizpildīta anketa iepriekš minētajā 40 dienu laikā.

(ii) Uzklausīšana

Visām ieinteresētajām personām, lai tās uzklausītu, jāpiesakās Komisijā arī tādā pašā 40 dienu termiņā.

(b) Īpašs termiņš, lai izraudzītos tirgus ekonomikas valsti

Ieinteresētās personas, kas piedalījušās izmeklēšanā, drīkst paust apsvērumus par Kanādas atbilstību, kura, kā minēts paziņojuma 5. punkta (c) apakšpunktā, tiek uzskatīta par tirgus ekonomikas valsti, lai noteiktu normālo vērtību attiecībā uz Baltkrieviju. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, aizpildītas anketas un sarakste

Visiem ieinteresēto personu iesniegumiem un pieprasījumiem jābūt rakstveidā (tie nedrīkst būt elektroniskā formātā, izņemot gadījumus, kad tas ir norādīts), norādot ieinteresētās personas nosaukumu, adresi, e-pasta adresi, tālruni, faksa un/vai teleksa numuru. Visi rakstiskie iesniegumi, ieskaitot šajā paziņojumā prasīto informāciju, aizpildītās anketas un sarakste, kuru konfidenciāli sniegušas ieinteresētās personas, tiks apzīmēta kā “ierobežotas piekļuves (3)” un saskaņā ar pamatregulas 19. panta 2. punktu tai ir pievienota nekonfidenciāla versija ar nosaukumu “PAREDZĒTS IEINTERESĒTO PERSONU PĀRBAUDEI”.

Adrese sarakstei ar Komisiju:

European Commission Directorate General for Trade Directorate B Office: J-79 5/16 B-1049 Brussels Fakss (32-2) 295 65 02 Telekss COMEU B 21877

8. Nevēlēšanās sadarboties

Gadījumos, kad kāda ieinteresētā persona atsakās sniegt pieeju nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, saskaņā ar pamatregulas 18. pantu drīkst sagatavot apstiprinošu vai negatīvu pagaidu vai galīgu konstatējumu, pamatojoties uz faktiem, kas ir pieejami.

Ja konstatē, ka kāda ieinteresētā persona ir sniegusi nepareizu vai maldīgu informāciju, šo informāciju neņem vērā un var izmantot rīcībā esošos faktus. Ja kāda ieinteresētā puse nesadarbojas vai sadarbojas tikai daļēji un līdz ar to konstatējumi saskaņā ar pamatregulas 18. pantu pamatojas uz rīcībā esošajiem faktiem, šai pusei rezultāts var būt mazāk labvēlīgs, nekā tad, ja tā būtu sadarbojusies.

(1) OV L 56, 6.3.1996., 1. lpp. Regulā jaunākie grozījumi veikti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) OV L 308, 24.10.1992., 41. lpp. Regulā jaunākie grozījumi veikti ar Padomes Regulu (EK) Nr. 992/2004 (OV L 182, 19.5.2004., 23. lpp.).

(3) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši 4. pantam Eiropas Parlamenta un Padomes regulā (EK) Nr. 1049/2001 (OV L 145, 31.5.2001., 43. lpp.). Tas ir konfidenciāls dokuments atbilstoši 19. pantam Padomes Regulā (EK) Nr. 384/96 (OV L 56, 6.3.1996, 1. lpp.) un 6. pantam PTO Nolīgumā par 1994. gada VVTT VI panta īstenošanu (Antidempinga nolīgums).